Tan Cheong Min

Tan Cheong Min (, lahir pada 20 Ogos 1998) merupakan seorang atlet wushu Malaysia. Beliau telah memenangi pingat emas dalam acara nandao dan pingat perak dalam acara nanquan serta acara duilian dalam Kejohanan Wushu Dunia 2019 yang diadakan di Shanghai, China. Beliau telah dinobatkan sebagai Olahragawati Kebangsaan dalam Anugerah Sukan Negara 2019/2020 dan merupakan atlet wushu pertama yang menerima anugerah tersebut.

Kehidupan awal 
Cheong Min dilahirkan pada 20 Ogos 1998 di Cheng, Melaka. Adiknya, Tan Cheong Wan, turut merupakan seorang atlet wushu. Beliau mendapat pendidikan rendah di SJK (C) Cheng, dan ketika itu beliau mula berminat dengan wushu apabila  menonton persembahan Pasukan Wushu Negeri Melaka di sekolahnya dan tertarik dengan pergerakan akrobatik mereka. Beliau mula menyertai kelas wushu semasa berusia 9 tahun sebagai satu kegiatan kokurikulum. Beliau asalnya bertanding dalam acara Changquan, Daoshu dan Gunshu.

Beliau bertanding dalam Kejohanan Belia pertamanya pada tahun 2010, semasa beliau berusia 12 tahun. Bakatnya dikesan oleh jurulatih pasukan kebangsaan ketika beliau memperoleh pingat gangsa dalam SUKMA pada tahun 2012. Beliau kemudiannya menyertai Sekolah Sukan Bukit Jalil pada tahun 2013 dan menjadi atlet simpanan pasukan kebangsaan. Ketika itu, beliau mula bertanding dalam acara nanquan atas nasihat jurulatihnya. Beliau mendapat sarjana mudanya dalam bidang teknologi maklumat di Universiti Asia Pasifik.

Rujukan

Ahli sukan Malaysia berketurunan Cina
Kelahiran 1998
Orang hidup
Orang Malaysia berketurunan Cina